**Predkladacia správa**

Návrh zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá ako iniciatívny materiál.

Cieľom návrhu zákona je upraviť vybrané ustanovenia zákona č. 250/2012 Z. z. o regulácií v sieťových odvetviach v znení neskorších predpisov, zákona č. 657/2004 Z. z. o tepelnej energetike v znení neskorších predpisov, zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov a zákona č. 251/2012 Z. z. o energetike a o zmene a doplnení niektorých zákonov v znení neskorších predpisov na základe skúseností z aplikačnej praxe.

Navrhovanými zmenami dochádza k posilneniu postavenia Úradu pre reguláciu sieťových odvetví vrátane oblasti výkonu štátneho dozoru, upravuje sa oblasť cenovej regulácie, procesné pravidlá konania o cenovej regulácii, dopĺňa sa právna úprava týkajúca sa tzv. ostrovných zariadení, dopĺňajú sa zákonné ustanovenia s cieľom posilnenia práv a ochrany spotrebiteľov v energetike, ustanovenia týkajúce sa ukladania povinností vo všeobecnom hospodárskom záujme a ustanovenia regulujúce požiadavky na zariadenia na výrobu elektriny na základe kvantitatívnej analýzy nákladov a prínosov v oblasti frekvenčného nastavenia zariadení na výrobu elektriny. Súčasne sa menia aj niektoré ďalšie ustanovenia v reakcii na požiadavky aplikačnej praxe.

Návrhom zákona sa tiež mení a dopĺňa zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov, zákon č. 314/2012 Z. z o pravidelnej kontrole vykurovacích systémov a klimatizačných systémov a o zmene zákona č. [455/1991 Zb.](https://www.slov-lex.sk/pravne-predpisy/SK/ZZ/1991/455/) o živnostenskom podnikaní (živnostenský zákon) v znení neskorších predpisov a zákon č. 321/2014 Z. z. o energetickej efektívnosti a o zmene a doplnení niektorých zákonov v znení neskorších predpisov, a to v súvislosti s prechodom štátneho dozoru nad dodržiavaním povinností ustanovených týmito zákonmi zo Slovenskej obchodnej inšpekcie na Úrad pre reguláciu sieťových odvetví.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom skráteného medzirezortného pripomienkového konania podľa čl. 13 ods. 7 Legislatívnych pravidiel vlády SR, a to z dôvodu hrozby vzniku značných hospodárskych škôd v prípade neskoršieho nadobudnutia účinnosti zmien v oblasti všeobecného hospodárskeho záujmu.

Účinnosť zákona sa navrhuje od 1. júla 2024, okrem novelizačného bodu, ktorý má nadobudnúť účinnosť 1. januára 2025.